На основу члана 21. Закона о родној равноправности ("Сл. гласник РС", бр. 52/2021 - даље: Закон), члана 2. Правилника о изради и спровођењу плана управљања ризицима од повреде принципа родне равноправности ("Сл. гласник РС", бр. 67/2022- даље: Правилник), члана 119. став 1. тачка 1) Закона о основама система образовања и васпитања (''Службени гласник РС'', бр. 88/2017, 27/2018 - др. закон, 10/2019, 27/2018 - др. Закон, 6/2020 и 129/2021), члана 49. став 1. тачка 1) и члана 50. Статута Основне школе „Доситеј Обрадовић“ у Фаркаждину, бр. 384 од 30.06.2022. године, Школски одбор Основне школе „Доситеј Обрадовић“ у Фаркаждину, на седници одржаној дана 29.12.2023. године доноси

**ПЛАН УПРАВЉАЊА РИЗИЦИМА**

**ОД ПОВРЕДЕ ПРИНЦИПА РОДНЕ РАВНОПРАВНОСТИ**

**У ОСНОВНОЈ ШКОЛИ „ДОСИТЕЈ ОБРАДОВИЋ“**

**У ФАРКАЖДИНУ ЗА 2024. ГОДИНУ**

1. **Уводне одредбе**

План управљања ризицима Основне школе „Доситеј Обрадовић“ у Фаркаждину (даље: План управљања ризицима) представља гаранцију родне перспективе, уродњавања и уравнотежене заступљености полова у поступањима свих актера у спровођењу овог плана..

Овим Планом управљања ризицима идентификују се могући ризици од повреде принципа родне равноправности, процењује вероватноћа, мери интензитет и сагледавају последице тих ризика, као и утврђују посебне превентивне мере које се предузимају ради спречавања тих ризика.

Према одредбама члана 3. Закона, родна равноправност подразумева једнака права, одговорности и могућности, равномерно учешће и уравнотежену заступљеност жена и мушкараца у свим областима друштвеног живота, једнаке могућности за остваривање права и слобода, коришћење личних знања и способности за лични развој и развој друштва, једнаке могућности и права у приступу робама и услугама, као и остваривање једнаке користи од резултата рада, уз уважавање биолошких, друштвених и културолошки формираних разлика између мушкараца и жена и различитих интереса, потреба и приоритета жена и мушкараца приликом доношења јавних и других политика и одлучивања о правима, обавезама и на закону заснованим одредбама, као и уставним одредбама.

Такође, у члану 4. Закона изричито је забрањен сваки облик посредне и непосредне дискриминације по основу пола, полних карактеристика, односно рода, па ће се Планом управљања ризицима сагледавати и могућност ризика од кршења ових одредби Закона.

Циљ израде и спровођења Плана управљања ризицима је превентивно деловање ради процене ризика и спречавања и сузбијања сваке повреде принципа родне равноправности у Основној школи „Доситеј Обрадовић“ у Фаркаждину у 2024. години.

1. **Елементи Плана управљања ризицима**

План управљања ризицима садржи:

1) списак области и радних процеса у Основној школи „Доситеј Обрадовић“ у Фаркаждину који су нарочито изложени ризику од повреде принципа родне равноправности, укључујући и резултате процене тог ризика;

2) списак превентивних мера којима се спречавају ризици и рокови за њихово предузимање;

3) начин праћења и извештавања о реализацији Плана управљања ризицима, укључујући и обавештавање свих запослених и радно ангажованих лица о томе када је поменути план донет, шта је његов садржај и до када се спроводи, као и податке о лицу/лицима одговорним за спровођење мера из плана управљања ризицима.

1. **Списак области и радних процеса који су нарочито изложени ризику од повреде принципа родне равноправности, укључујући и резултате процене тог ризика**

Са радноправног аспекта, имајући у виду радне процесе, до повреде принципа родне равноправности у Основној школи „Доситеј Обрадовић“ у Фаркаждину могуће је да дође услед непоштовања принципа једнаких могућности за жене и мушкарце и принципа родне равноправности, приликом:

1. запошљавања или радног ангажовања;

2. трајања радног односа или радног ангажовања;

3. вођења у каријери и напредовања запослених или радно ангажованих лица;

4. стручног усавршавања и оспособљавања запослених и радно ангажованих лица;

5. исплате зараде и других принадлежности за рад једнаке вредности;

6. коришћења одмора, боловања и других одсуства са рада ради неге детета или посебне неге детета;

7. стицања основа за раскид радног односа или радног ангажовања;

8. одласка у пензију итд.

Организациона структура у Основној школи „Доситеј Обрадовић“ у Фаркаждину:

Структура запослених и радно ангажованих лица на основу старосне доби у Основној школи „Доситеј Обрадовић“ у Фаркаждину у 2024. години:

|  |  |  |  |
| --- | --- | --- | --- |
| Старосна група | Мушкарци | Жене | Укупно |
| до 30 година | 1 | 2 | 3 |
| од 31 до 40 година | 1 | 2 | 3 |
| од 41 до 50 година | 5 | 9 | 14 |
| од 51 до 60 година | 2 | 5 | 7 |
| од 61 до 70 година | 2 | 3 | 5 |
| Укупно | 11 | 21 | 32 |

Наведени подаци указују на то да највише запослених и радно ангажованих лица има у старосној доби од 41 до 50 година, укупно 14, као и да су у тој групи претежно заступљене жене са 64,28% .

Структура запослених и радно ангажованих лица на основу степена образовања (стручне спреме) у Основној школи „Доситеј Обрадовић“ у Фаркаждину у 2024. години:

|  |  |  |  |
| --- | --- | --- | --- |
| Степен стручне спреме | Мушкарци | Жене | Укупно |
| НК | - | - | - |
| ПК | - | - | - |
| КВ | - | - | - |
| ССС | 2 | 4 | 6 |
| ВКВ | - | - | - |
| ВШС | 1 | 6 | 7 |
| ВСС | 8 | 11 | 19 |
| МА/МР | - | - | - |
| ДР | - | - | - |
| Укупно | 11 | 21 | 32 |

Анализом стања у евиденцији запослених и радно ангажованих лица на дан доношења Плана управљања ризицима за 2024. годину, утврђено је следеће: укупан број запослених и радно ангажованих лица је 32, од чега је 21 женa и 11 мушкараца, што значи да однос запослених и радно ангажованих лица по основу пола у Основној школи „Доситеј Обрадовић“ у Фаркаждину износи 65,62% : 34,38% у корист жена.

Такође, анализом заступљености лица на руководећим радним местима у Основној школи „Доситеј Обрадовић“ у Фаркаждину, утврђено је да је на руководећим радним местима заступљена 1 (једна) жена и 0 (ниједан) мушкарац, што за последицу има да су на руководећим радним местима са 100 % у потпуности заступљене жене.

Када је у питању структура лица ангажованих у процесима одлучивања, разврстана по полу, треба истаћи да се на челу Основне школе „Доситеј Обрадовић“ у Фаркаждину налази жена која обавља функцију директора.

На основу анализе статистичких података запослених и радно ангажованих лица, разврстаних по полу, може се констатовати да у Основној школи „Доситеј Обрадовић“ у Фаркаждину постоји родни јаз, и то у корист жена. Такав тренд је заступљен како међу руководиоцима, тако и међу запосленима који раде на другим пословима.

Основно мерило за запослење јесте испуњавање потребних услова кроз опште, посебне и функционалне компетенције које су предвиђене за конкретно радно место и звање, а које се проверавају за сваког кандидата/кандидаткињу појединачно, независно од пола, полних карактеристика односно рода. У том смислу не може се говорити о постојању било ког облика системске дискриминације по основу пола, полних карактеристика односно рода.


Запосленим и радно ангажованим лицима у Основној школи „Доситеј Обрадовић“ у Фаркаждину је загарантована једнака зарада за рад исте или једнаке вредности, без обзира на пол, полне карактеристике, односно род.

Правилником о унутрашњој организацији и систематизацији радних места у Основној школи „Доситеј Обрадовић“ у Фаркаждину нису предвиђени послови за које постоји оправдана потреба за прављењем разлике по полу.

У Основној школи „Доситеј Обрадовић“ у Фаркаждину забрањена је свака врста дискриминације по основу пола, полних карактеристика и рода.

Такође, једнака права и могућности се нарочито односе на једнаку доступност послова, укључујући критеријуме селекције и услове селекције, заснивање радног односа, услове рада и сва законска права из радног односа, образовање и стручно усавршавање, напредовање на послу, одморе, боловања и одсуства, безбедност и здравље на раду, зараде, накнаде и друга примања, информисање, престанак радног односа или радног ангажовања, као и на сва друга питања у вези са радом и по основу рада.

Имајући у виду наведено, износи се сажета процена ризика од повреде принципа родне равноправности, у складу са доле наведеном матрицом (Табела 1).

**Табела 1. Матрица за процену и мерење ризика**

Процена показује да је вероватноћа ризика од повреде принципа родне равноправности у Основној школи „Доситеј Обрадовић“ у Фаркаждину у 2024. години*)* занемарљива, што се квантификује са 1. У складу са наведеним, интензитет тог ризика се процењује као низак, јер су последице од повреде принципа родне равноправности процењене као минималне, а што се квантификује са 1.

1. **Мере за спречавање и сузбијање ризика од повреде принципа родне равноправности у 2024. години**

Ради спречавања и сузбијања ризика од повреде принципа родне равноправности, у Основној школи „Доситеј Обрадовић“ у Фаркаждину, у 2024. години, спроводиће се посебне мере за остваривање једнаких могућности и родне равноправности за запослена и радно ангажована лица и то кроз:

- стварање и омогућавање једнаких могућности за запошљавање односно радно ангажовање, без обзира на пол, полне карактеристике, род и старосну доб кандидата/кандидаткиње;

- стварање и омогућавање једнаких могућности за вођење у каријери и напредовање на руководећа радна места, у складу са квалификацијама и постигнућима, без обзира на пол, полне карактеристике, род и старосну доб запослених и радно ангажованих лица;

- доступност додатног образовања и стручног усавршавања свим категоријама запослених и радно ангажованих лица, у складу са потребама унапређења посла, без обзира на пол, полне карактеристике, род и старосну доб;

- стварање и омогућавање једнаких услова за запослена и радно ангажована лица, у погледу безбедности и здравља на раду, услова рада, одмора и одсустава са рада, уз нарочито обраћање пажње на одсуства која се односе на трудничко и породиљско одсуство, одсуство са рада ради неге детета и одсуство са рада ради посебне неге детета;

- спровођење мера за спречавање сваког облика дискриминације, а посебно посредне и непосредне дискриминације на основу пола, полних карактеристика, рода и старосне доби;

- спровођењем политике гарантоване једнаке зараде запосленима и радно ангажованим лицима за рад исте или једнаке вредности, без обзира на пол, полне карактеристике односно род запосленог или радно ангажованог лица;

- престанак радног односа или радног ангажовања не може бити из разлога који се тичу пола, полних карактеристика, односно рода запосленог или радно ангажованог лица, већ искључиво из разлога прописаних законом.

1. **Доношење, спровођење и извештавање, као и надзор над спровођењем Плана управљања ризицима**

За доношење, спровођење и извештавање о спровођењу Плана управљања ризицима одговоран је руководилац, односно одговорно лице у правном лицу.

С обзиром на то да је руководилац дужан да одреди лице које ће обављати послове координације у вези са доношењем, спровођењем и извештавањем о спровођењу Плана управљања ризицима, директор Основне школе „Доситеј Обрадовић“ у Фаркаждину одредио је Мајду Плавша Мајор, стручног сарадника - педагога у Основној школи „Доситеј Обрадовић“ у Фаркаждину за лице које ће обављати послове координације у вези са доношењем, спровођењем и извештавањем о спровођењу Плана управљања ризицима од повреде принципа родне равноправности у Основној школи „Доситеј Обрадовић“ у Фаркаждину.

Код обвезника Плана управљања ризицима који има више од 50 запослених и радно ангажованих лица ове послове обавља лице задужено за родну равноправност, чији су послови прецизирани чланом 64. Закона.

У случају већег обима посла, руководилац може да одреди да се овим пословима баве више лица (тим или група).

Праћење реализације Плана управљања ризицима и остваривања прописаних мера ће се у Основној школи „Доситеј Обрадовић“ у Фаркаждину спроводити континуирано током 2024. године, са могућношћу повременог информисања руководиоца, тј. директора школе и свих запослених о постојању ризика од повреде принципа родне равноправности и предузетим мерама да се они спрече.

Извештавање о спровођењу овог плана се врши на основу члана 5. Правилника о изради и спровођењу плана управљања ризицима од повреде принципа родне равноправности на прописаном обрасцу уз овај план.

Надзор над спровођењем Плана управљања ризицима врши одговорно лице у правном лицу.

У Основној школи „Доситеј Обрадовић“ у Фаркаждину надзор над спровођењем Плана управљања ризицима вршиће директор школе Весна Кирћански.

1. **Рокови за спровођење и извештавање о Плану управљања ризицима**

Извештај о спровођењу Плана управљања ризицима у Основној школи „Доситеј Обрадовић“ у Фаркаждину за 2024. годину ће се сачинити најкасније до 31. децембра 2024. године и након његовог прихватања и верификације, у складу са чланом 6. Правилника о изради и спровођењу плана управљања ризицима од повреде принципа родне равноправности, доставиће се Министарству за људска и мањинска права и друштвени дијалог, најкасније до 15. јануара 2025. године и то на следећу електронску адресу: [antidiskriminacija.rodna@minljmpdd.gov.rs](mailto:antidiskriminacija.rodna@minljmpdd.gov.rs), или поштом на адресу: Министарство за људска и мањинска права и друштвени дијалог, Булевар Михајла Пупина 2, 11070 Београд.

Термини који се користе у овом плану, а који имају родно значење, изражени у граматичком мушком роду, подразумевају природни женски и мушки пол лица на које се односе.

**7. Надлежност за доношење Плана управљања ризицима**

**у Основној школи „Доситеј Обрадовић“ у Фаркаждину**

Чланом 23. став 1. Закона и чланом 2. став 5. Правилника о изради и спровођењу плана управљања ризицима од повреде принципа родне равноправности истоврсно је прописано да је за доношење, спровођење и извештавање о спровођењу плана управљања ризицима одговоран руководилац обвезника доношења плана управљања ризицима, дакле у случају школе директор.

Међутим, чланом 119. став 1. тачка1) Закона о основама система образовања и васпитања (''Службени гласник РС'', бр. 88/2017, 27/2018 - др. закон, 10/2019, 27/2018 - др. Закон, 6/2020 и 129/2021) и чланом 49. став 1. тачка1) Статута Основне школе „Доситеј Обрадовић“ у Фаркаждину, бр. 384 од 30.06.2022. године, прописана је надлежност органа управљања, односно Школског одбора, за доношење статута, правила понашања у установи, тј. школи и других општих аката.

Чланом 65. Статута школе у ставу 1. прописана је одговорност директора за законитост рада и за успешно обављање делатности школе, а у ставу 3. тачка 16) да се директор стара о благовременом објављивању правних аката школе и да је обавезан да благовремено информише, између осталих, и Школски одбор о свим питањима од интереса за рад школе у целини.

Како је доношење Плана управљања ризицима од повреде принципа родне равноправности законска обавеза школе као органа јавне власти и с обзиром да План управљања ризицима од повреде принципа родне равноправности представља унутрашњи општи акт школе, па је његово доношење у надлежности Школског одбора као органа управљања у школи, директор је на основу своје обавезе предвиђене у члану 65. став 3. тачка 16) Статута школе Школском одбору Основне школе „Доситеј Обрадовић“ у Фаркаждину поднео предлог Плана управљања ризицима од повреде принципа родне равноправности, који је усвојен на седници Школског одбора.

1. **Почетак примене Плана управљања ризицима**

План управљања ризицим ступа на снагу осмог дана од дана објављивања на огласној табли Основне школе „Доситеј Обрадовић“ у Фаркаждину.

По ступању на снагу, План управљања ризицима се може јавно објавити и на интернет страници Основне школе „Доситеј Обрадовић“ у Фаркаждину.

**Председник Школског одбора**

**Основне школе „Доситеј Обрадовић“ у Фаркаждину**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Борислава Ивков**